Vermoorde Philippi-tiener ook verkragAmahle Quku (Foto: ANA) Die man wat daarvan beskuldig word dat hy die 17-jarige Amahle Quku van Philippi vermoor het, word nou ook van verkragting aangekla. Leonard Mzingeli (25) het Dinsdag weer in die Wynberg-landdroshof verskyn. Quku se naakte liggaam is op 20 Junie in ŉ grasveld digby Albert Luthulistraat in Browns Farm gevind. Daar is klippe langs haar erg gekneusde liggaam gevind. Eric Ntabazalila, woordvoerder van die Nasionale Vervolgingsgesag (NVG) in die Wes-Kaap, het bevestig dat ’n klag van verkragting tot Mzingeli se saak gevoeg is. “Hy staan ook tereg op verkragting en poging tot moord van ŉ vorige slagoffer,” sê Ntabazalila. Mzingeli sal na verwagting weer op 3 Desember in die hof verskyn. Hy het in Julie vanjaar sy aansoek om borgtog laat vaar. Die Wes-Kaapse LUR vir gemeenskapsveiligheid, Albert Fritz, het Mzingeli se besluit om sy aansoek om borgtog te laat vaar, verwelkom. Hy het gevra dat die provinsie se eenheid wat hofsake dophou ook dié saak monitor en verseker dat elke afdeling van die strafregstelsel optimaal funksioneer. “Oortreders van geslagsgeweld sál gevang en vervolg word,” het Fritz beklemtoon.